Opdateret med nye oplysninger i sagen. Flere våben er fundet.

---- ---- ---- ----

Hjemmeværet har fundet langt de fleste af de våben, som tidligere på dagen blev meldt forsvundet.

Ud af de 16 skydevåben og 50.000 stykker ammunition som hjemmeværnet ikke kunne gøre redde for, er otte geværer og syv pistoler nu fundet. Der mangler dog stadig et maskingevær, bundstykke og en stor mængde ammunition.

De sidste par dage har Hjemmeværnet arbejdet på at opklare, hvad der er sket, og eftersøgningen fortsætter efter de sidste dele:

- Vi fortsætter ufortrødent med at eftersøge de her ting, og håber, at vi også meget hurtigt får fundet resten, siger Jens Garly som er generalmajor og chef for hjemmeværnet til DR.

Det bliver blandt andet undersøgt, om uoverensstemmelsen kan være sket på grund af en fejl i registreringen i systemerne.

- Det er min umiddelbare hensigt at gennemføre det her til bunds, altså at få talt vores våben op, så vi er helt sikre på, at der ikke gemmer sig nogle andre fejl, andre steder i hjemmeværnet, siger Jens Garly.

- Jeg er overbevist om, at vi har lært noget, når vi kommer helt over på den anden side af situationen. Hvis der er noget, som skal korrigeres eller justeres i vores procedure, så skal vi selvfølgelig gøre det.

Beklager situationen

Hjemmeværnet ved ikke præcis, hvad der er sket og kan heller ikke udelukke, at der ligger en kriminel handling bag våbnenes forsvinden.

Generalmajor Jens Garly, der er chef for Hjemmeværnet, beklager situationen dybt. Han påpeger, at det er 'alt andet end tilfredsstillende'.

- Vi arbejder på højtryk for at finde de manglende våben og ammunitionen. Derfor har jeg iværksat en optælling af alle våben i Hjemmeværnet.

Sagen er blevet meldt til politiet. Hjemmeværnskommandoen har også bedt Forsvarsministeriets Auditørkorps, der er forsvarets juridiske enhed, om at gå ind i sagen.